《春日偕苏一》
明代·王贞庆

都城二月春熙熙，寻芳每共幽人期。长干白下总名胜，载酒携琴随所之。

今晨乘兴出西郭，花底停骖游古祠。祠宫岧峣白云里，丹青台殿张罘罳。

落梅纷纷堕香雪，垂杨冉冉摇金丝。凭高纵目倚栏槛，乾坤清气凝诗脾。

从游宾客尽文彦，豪吟谑浪忘吾谁。东海苏公最英俊，掀髯一笑摛雄词。

天孙机杼织云锦，五色绚烂含朝曦。淮南蒋生尤敏捷，吐语字字皆新奇。

长鲸怒吸海波竭，峥嵘露出珊瑚枝。玉山沈郎更潇洒，芙蓉秋水涵清姿。

摩挲石壁写新句，毫端墨汁光淋漓。呼儿洗盏罄余兴，醉来不觉乌巾欹。

飞光百岁犹瞬息，人生行乐须及时。树林阴翳鸟声杂，斜晖又驻西山陲。

马蹄归去踏芳草，风流不减高阳池。

作者简介：淮甸人，字善甫。驸马都尉永春侯王宁之子。折节好士，有诗名，刘原博诸人集中称之为“金粟公子”，为景泰十才子之一。
御选明诗姓名爵里